19. ΝΟΜΟΘΕΤ. ΔΙΑΤΑΓΜΑ υπ’ αριθ.685 της 9/9 Μαΐου 1948 Περί τροποποιήσεως και συμπληρώσεως διατάξεών τινών του Α.Ν.588/1945 “περί υπαγωγής των υπηρεσιών Τουρισμού κλπ.”. Το ανωτέρω Ν.Δ/γμα διετηρήθη εν ισχύϊ δυνάμει των διατάξεων των άρθρ.11 παρ.2 και 22 παρ.1 Νόμ.1624/1951 (κατωτέρω αριθ.25). Άρθρ.1.-(Αναφερόμενον εις το Υπηρεσιακόν Συμβούλιον της Γενικής Γραμματείας Τουρισμού δεν ισχύει πλέον του θέματος ρυθμιζομένου υπό των άρθρ.7-10 του Δημοσιοϋπαλληλικου Κώδικος). Άρθρ.2.-9.(Αφεώρων το προσωπικόν της καταργηθείσης Γεν. Γραμματείας Τουρισμού. Αντικατεστάθησαν δια των διατάξεων του Δημοσιοϋπαλληλικού Κώδικος και των κατωτέρω νεωτέρων διατάξεων περί Ε.Ο.Τ.). Άρθρ.10.-Κυρούται το από 6 Μαΐου 1946 Ν.Δ/μα «περί τροποποιήσεως και συμπληρώσεως διατάξεών τινων του Α.Ν.588/1945 περί υπαγωγής των υπηρεσιών Τουρισμού κλπ.» δημοσιευθέν εις το υπ’ αριθ.147 έτους 1946 τεύχος Α΄ φύλλον της Εφημερίδος της Κυβερνήσεως. Άρθρ.11.-(Αναφέρεται εις την σύνθεσιν και την λειτουργίαν του υπό της παρ.3 άρθρ.21 Νόμ.1624/1951, κατωτ. αριθ.25, καταργηθέντος Ανωτάτου Συμβουλίου Τουρισμού). Άρθρ.12.-1.Η χρήσις του όρου «Τουριστικός» προς χαρακτηρισμόν οιασδήποτε επιχειρήσεως ή καταστήματος απαγορεύεται άνευ προηγουμένης αδείας χορηγουμένης δι’ αποφάσεως του Γενικού Γραμματέως Τουρισμού, μετά σύμφωνον γνώμην Επιτροπής συνιστωμένης δι’ αποφάσεως του Προέδρου της Κυβερνήσεως. Η αρμοδιότης του Προέδρου Κυβερνήσεως επί θεμάτων αναφερομένων εις τον Τουρισμόν περιήλθεν εις τον Υπουργόν Εθνικής Οικονομίας δια του άρθρ.3 παρ.2 Νόμ.1624/1951 (κατωτ. αριθ.25). 2.Η κατά τα ανωτέρω άδεια ισχύει δια δύο έτη, υπόκειται εις τέλος χαρτοσήμου οριζόμενον κατά τας διατάξεις του άρθρ.6 παρ.2 του Α.Ν.1014/1946, είναι δε ανακλητή. 3.Η σύνθεσις της Επιτροπής, τα κριτήρια δια την χορήγησιν και ανάκλησιν της αδείας τα της χορηγήσεως αυτής συμπαρομαρτούντα δικαιώματα και υποχρεώσεις του τιμωμένου, ως και πάσα λεπτομέρεια δια την εφαρμογήν του παρόντος άρθρου ορισθήσονται δια Β.Δ/των, εκδιδομένων προτάσσει του Προέδρου της Κυβερνήσεως. 4.Η παράβασις της δια του παρόντος άρθρου θεσπιζομένης απαγορεύσεως τιμωρείται δια χρηματικής ποινής μέχρι δύο εκατομμυρίων δραχμών ή δια φυλακίσεως μέχρι δύο μηνών ή δι’ αμφοτέρων των ποινών. 5.Αι διατάξεις του παρόντος άρθρου δεν εφαρμόζονται προκειμένου περί Τουριστικών Γραφείων του Α.Ν.864/37. Άρθρ.13.-1.Δια Β.Δ/των εκδιδομένων προτάσει του Προέδρου της Κυβερνήσεως δύνανται να μεταβιβάζωνται εν όλω ή εν μέρει αι εκ της περί Γενικής Γραμματείας Τουρισμού νομοθεσίας απορρέουσαι αρμοδιότητες και εξουσίαι αυτού εις έτερον Υπουργόν. 2.-3.(Αφεώρων εις την αναπλήρωσιν του Γενικού Γραμματέως Τουρισμού. Άρθρ.14.-Επιτρέπεται όπως δια Β.Δ/των εκδιδομένων προτάσει του Προέδρου της Κυβερνήσεως, γίνη κωδικοποίησις των ισχυουσών διατάξεων αρμοδιότητος Τουρισμού, Λουτροπόλεων και Εκθέσεων, επιτρεπομένης της αλλαγής της σειράς και αριθμήσεως των άρθρων και παραγράφων αυτών. Άρθρ.15.-Καταργούνται αι διατάξεις: α)των παρ.4 και 5 του άρθρ.2 του Α.Ν.588/1945, β)των παρ.1, 2, 3 και 4 του άρθρ.6 του αυτού Νόμου, γ)των παρ.1 και 2 του άρθρ.4 του από 6 Μαΐου 1946 Ν.Δ/τος “περί τροποποιήσεως και συμπληρώσεως διατάξεων τινων του Α.Ν.588/1945 “περί υπαγωγής των υπηρεσιών τουρισμού κλπ.” και δ)του εδαφ.γ΄ του άρθρ.1, του εδάφ.β΄ της παρ.1 του άρθρ.2 και της παρ.1 του άρθρ.35 του υπ’ αριθ.158/1946 Ν.Δ/τος «περί ανασυστάσεως του Υφυπουργείου Τύπου και Πληροφοριών και οργανώσεως των υπηρεσιών αυτού». Άρθρ.16.-Η ισχύς του παρόντος Ν.Δ/τος άρχεται από της δημοσιεύσεως αυτού εις την Εφημερίδα της Κυβερνήσεως.

[Source: greek_legal_code_raptarchis | Tokens: 3134]